Vrae oor SAUK se nuwe politieke redakteurArgieffoto Die DA het Saterdag die SAUK se besluit om Dumisani Hlophe as sy nuwe politieke redakteur vir nuus en aktuele sake aan te stel bevraagteken en gesê dié aanstelling is kommerwekkend. “Mnr. Hlophe is nie ŉ praktiserende joernalis nie. Sy enigste ervaring in uitsaaiwese is as ŉ ‘politieke analis’ vir die SAUK waar hy ‘kommentaar’ gelewer het wat dikwels vreemd was en uit sy duim gesuig is,” het Phumzile van Damme, die DA se woordvoerder, gesê. Volgens Van Damme was daar talle talentvolle, ervare en praktiserende joernaliste waaruit die SAUK kon gekies het wat ŉ veel beter keuse sou wees. Sy meen Hlophe boesem hoegenaamd nie vertroue in nie. “Hy is slegte nuus,” het sy gesê. “Ons hoop van harte mnr. Hlophe sal ons bedenkinge oor hom verkeerd bewys en aan die SAUK se mandaat voldoen om onpartydig en onafhanklik te wees en die publiek ŉ redelike, gebalanseerde kans te gee om ingelig te word oor verskillende sienings rakende sake van openbare belang, veral in die verkiesingjaar. “Sy aanstelling is ŉ stap agteruit vir die SAUK en dit is ontmoedigend gegewe die goeie aanstellings wat onlangs gemaak is,” het Van Damme gesê. Die SAUK het egter gesê Hlophe het “wye ervaring in die politieke, navorsings-, en inhoudprogramvelde” gegewe sy werk as politieke wetenskap-dosent, skrywer, politieke analis en politieke redakteur. Die uitsaaier het daarop gewys dat Hlophe ŉ meestersgraad in politieke wetenskap aan die Universiteit van KwaZulu-Natal verwerf het en tans besig is met sy doktorsgraad in politieke leierskap en staatsprestasie aan Unisa. Hlophe sal aan die stuur van die SAUK se politieke nuus-span wees.